**Legendă**

*Gabriel Cristea*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Valuri se-nspumegă în aerul sărat.

Galopul unui armăsar destramă-n urmă aurora

și zborul păsării nețărmuririi plutește ca un voal...

Femei pe cai își conturează-n răsărit frumoase siluete;

Sunt amazoane cu pielea ca arborii de scorțișoară,

venite să-și încerce arcul prin frenezia mării.

Se disipează-n vânt, par roiuri de albine

ce năpădesc falange de ahei purtându-și aroganța-n vintre

și-n negrele ceramici de Micene\*.

În arc solar, săgeți de bronz ce îl vestesc pe Ares\*

străpung meșteșugite-armuri - și Hefaistos\* plânge!

Dezlănțuite sunt ca norii de furtună

împrăștiind patriarhatu-Atenei, la Pontul Euxin.

Nu-i chip să-nfrângi decât prin viclenii

a tracilor mândrie femeiască - vlăstarele lui Bendis\*,

crescute-n umbra vânătorii de bărbați.

Pe-un țărm înalt, tăcutele menade,

în cerc, așteaptă profeția

- se-aud vuind cochilii și valuri se retrag.

Un armăsar pursânge mai galopează încă;

Și sângeriu se trece amurgul trist și vag...